text: Nu er det officielt: Lotte Grigel rykker til Rusland
  02 november 2015 kl. 10.15
  Team Esbjerg-spiller Lotte Grigel skifter til den russiske klub Rostov-Don.
  Lotte Grigel er på vej til den russiske klub Rostov-Don. Det bekræfter Team Esbjerg i en pressemeddelelse mandag formiddag.
  Lotte Grigel meddelte for cirka en måned siden, at hun var utilfreds med samarbejdet med Team Esbjergs cheftræner Lars Frederiksen. Efterfølgende nægtede hun angiveligt at spille en kamp mod Team Tvis-Holstebro og konflikten mellem klubben og den 24-årige spiller resulterede i, at Team Esbjerg sendte Lotte Grigel hjem på ferie.
  Nu har Team Esbjerg valgt at frigive Lotte Grigel, så hun kan skifte til den russiske klub Rostov-Don med det samme.
  - Vi er tilfredse. Vi har fået vores økonomiske krav opfyldt, siger sportschef Thomas Hylle mandag til TV SYD.
  Papirarbejdet er på plads og kontrakten med den russiske klub er underskrevet. Dermed er skiftet en kendsgerning for den 24-årige landsholdsspiller.
  